Oor dié 5 dinge uit staatsrede moet Mboweni sê | Netwerk24
Deur Llewellyn Prince 24 Februarie 2020 19:06
Hier is vyf kwessies waarop Mboweni Woensdag sal moet uitbrei:
1. Hoe verminder ons staatsbesteding?
Ramaphosa het gesê Mboweni sal ’n reeks maatreëls aankondig om staatsbesteding te verminder en om die samestelling van die opgeblase staatsdiens te verbeter.
“Ons is in gesprek met georganiseerde arbeid en ander belanghebbendes oor maatreëls om die staat se salarisrekening in toom te hou en om vermorsing te verminder,” het Ramaphosa gesê.
2. Verbetering van die staat se finansies
Volgens Ramaphosa is die verbetering van die doeltreffendheid van Suid-Afrika se belastingstelsel baie belangrik om openbare finansies te stabiliseer.
Om dit te bereik sal die probleme in die ekonomie wat tot stygende lewenskoste bydra opgelos moet word en ook dié wat dit duur maak om sake hier te doen.
Volgens hom werk die nasionale tesourie en die Suid-Afrikaanse Reserwebank saam aan planne om druk op ondernemings en verbruikers te verlig.
3. Welvaartsfonds en staatsbank
Ramaphosa het aangekondig dat sy administrasie besluit het om ’n welvaartsfonds te stig.
Verder sal ’n staatsbank gestig word as deel van pogings om toegang tot finansiële dienste na alle landsburgers uit te brei. Mboweni sal na verwagting verduidelik hoe dit in werking gestel sal word.
4. Regruk van pendelspoornetwerk
Ramaphosa het gesê dat die regruk van die pendelspoornetwerk, wat daagliks miljoene werkers vervoer, vanjaar ’n prioriteit sal wees.
Daar sal R1,4 miljard in die Sentrale-spoorlyn in Kaapstad, wat Mitchells Plain en Khayelitsha bedien, en die Mabopane-spoorlyn in Pretoria belê word.
5. Suid-Afrikaanse Lugdiens
Ramaphosa het gesê dat die sukkelende SAL se sakeredders binne die volgende weke hul planne bekend sal maak oor hoe om die SAL te laat oorleef.
Alle oë sal ook op Mboweni wees om te kyk of nog belastinggeld in die SAL gepomp gaan word.
Meer oor: Tito Mboweni | Cyril Ramaphosa | Minister Van Finansies | Begrotingsrede
Tito in ’n hoek - en jy sal moet betaal